กรมอุทยานแห่งชาติสัตว์ป่าและพันธุ์พืช เปิดให้ประชาชนเข้าอุทยานแห่งชาติ เขตรักษาพันธุ์สัตว์ป่า และเขตห้ามล่าสัตว์ป่าทั่วประเทศฟรีในวันที่ 14 เมษายนนี้
นายธัญญา เนติธรรมกุล อธิบดีกรมอุทยานแห่งชาติสัตว์ป่าและพันธุ์พืช กล่าวว่า กรมอุทยานแห่งชาติสัตว์ป่าและพันธุ์พืช ประกาศยกเว้นค่าบริการเข้าอุทยานแห่งชาติทั่วประเทศ เขตรักษาพันธุ์สัตว์ป่า และเขตห้ามล่าสัตว์ป่าทั่วประเทศ สำหรับบุคคลชาวไทยและยานพาหนะในวันที่ 14 เมษายนนี้ เพื่อเป็นการสานสัมพันธ์ภายในครอบครัว ส่งเสริมและสนับสนุนให้ประชาชนได้ศึกษาธรรมชาติ พักผ่อนหย่อนใจ ร่วมเรียนรู้และอนุรักษ์ทรัพยากรธรรมชาติ สิ่งแวดล้อม และสัตว์ป่า จึงขอเชิญชวนประชาชนพาครอบครัวมาเที่ยวอุทยานแห่งชาติ 155 แห่ง // เขตรักษาพันธุ์สัตว์ป่า 60 แห่ง และเขตห้ามล่าสัตว์ป่า 87 แห่ง ที่กระจายอยู่ทั่วประเทศ เพื่อศึกษาเรียนรู้ด้านทรัพยากรธรรมชาติและสิ่งแวดล้อม รวมถึง กิจกรรมนันทนาการ เส้นทางศึกษาธรรมชาติ การชมสัตว์ป่า สัมผัสบรรยากาศความเงียบสงบเหมาะกับการพักผ่อนหย่อนใจ โดยมีเจ้าหน้าที่ทุกคนพร้อมอำนวยความสะดวกและดูแลความปลอดภัยให้นักท่องเที่ยวตลอดช่วงเทศกาลสงกรานต์         ทั้งนี้ ช่วงเทศกาลสงกรานต์  ของทุกปีจะมีนักท่องเที่ยวทั้งชาวไทยและชาวต่างประเทศนิยมเข้ามาใช้บริการท่องเที่ยวเยี่ยมชมและศึกษาธรรมชาติภายในอุทยานแห่งชาติจำนวนมาก ทำให้กรมอุทยานฯ จัดตั้งศูนย์ปฎิบัติการบริการและช่วยเหลือนักท่องเที่ยวในอุทยานแห่งชาติช่วงเทศกาลสงกรานต์ระหว่างวันที่ 12 - 17 เมษายน ตั้งอยู่ที่สำนักบริหารพื้นที่อนุรักษ์ตามท้องที่ 1-16 และสาขาครอบคลุมอยู่ทั่วประเทศ และมีเจ้าหน้าที่ประจำศูนย์ตลอด 24 ชั่วโมง เพื่อรวบรวมสถิติเพื่อเป็นฐานข้อมูลการตัดสินในการบริหารจัดการอุทยานแห่งชาติ จัดให้มีเครื่องมือสื่อสารที่ทันสมัย เตรียมพร้อมสนับสนุนอุปกรณ์ด้านการกู้ภัยให้กับอุทยานแห่งชาติทุกแห่ง การตรวจสอบข่าวสารและการเตือนภัย การส่งข้อมูลให้ส่วนกลาง การประสานกับหน่วยงานอื่นๆเพื่อให้ความช่วยเหลือนักท่องเที่ยว หากเกิดเหตุฉุกเฉินขึ้นภายในอุทยานแห่งชาติ         อธิบดีกรมอุทยานแห่งชาติสัตว์ป่าและพันธุ์พืช กล่าวย้ำว่า ขอให้นักท่องเที่ยววางแผนการท่องเที่ยวก่อนการเดินทางไปท่องเที่ยวอุทยานแห่งชาติ เพราะอุทยานแห่งชาติบางแห่งที่ได้รับความนิยมอาจมีนักท่องเที่ยวจำนวนมาก ส่วนการจองบ้านพักสามารถติดต่อได้ที่เบอร์โทรศัพท์ 0-2579-5269 และ 0-2561-0777 ต่อ 1719 ในเวลาราชการ หรือระบบออนไลน์ nps.dnp.go.th ตลอด 24 ชั่วโมง         สำหรับการท่องเที่ยวอุทยานแห่งชาติ ยังคงกำหนดแนวทางให้นักท่องเที่ยวร่วมใช้ถุงผ้าเพื่อลดใช้ถุงพลาสติกแบบหูหิ้วภายในอุทยานแห่งชาติ โดยภายในอุทยานแห่งชาติทุกแห่งจะมีบริการให้นักท่องเที่ยว ยืม – คืน ถุงผ้าด้วย